Urmareste Modifică dimensiunea fontului: Play

Cluj-Napoca, 20 apr /Agerpres/ - Gimnastele Cătălina Ponor, Larisa Iordache, Olivia Cîmpian şi Ioana Crişan au obţinut, joi, calificarea în finalele la bârnă, sol şi individual compus la Campionatele Europene care se desfăşoară în aceste zile la Sala Polivalentă din Cluj-Napoca.



Triplă medaliată cu aur la Jocurile Olimpice, Cătălina Ponor a încheiat calificările la sol pe poziţia a patra cu 13,566 puncte. La bârnă, ea a fost notată cu 14,066 puncte, încheind pe locul 4.



Larisa Iordache, care are în palmares cinci titluri europene, s-a calificat în finala la bârnă de pe primul loc, ea fiind notată cu 14,566 puncte. Ea nu a obţinut însă calificarea şi la paralele, unde a încheiat pe poziţia a 11-a, cu 13,833 puncte.



Olivia Cîmpian şi Ioana Crişan, aflate la primul concurs major de seniori din carieră, au obţinut calificarea în finală la individual compus de pe locurile 26 (50,481 puncte), respectiv 29 (50,199 puncte).



Campionatele Europene de gimnastică artistică se desfăşoară în perioada 19-23 aprilie la Sala Polivalentă din Cluj-Napoca, la 60 de ani de la precedenta ediţie găzduită de România, la startul competiţiei aliniindu-se 274 de sportivi (168 la masculin şi 106 la feminin) din 37 de ţări.



România este reprezentată la Europene de 10 sportivi. Lotul feminin este format din Olivia Cîmpian, Ioana Crişan, Larisa Iordache şi Cătălina Ponor, iar cel masculin din Marian Drăgulescu, Cristian Băţagă, Vlad Cotuna, Adelin Kotrong, Laurenţiu Nistor şi Andrei Ursache.



În concursul masculin, România are un singur gimnast calificat, Marian Drăgulescu, acesta asigurându-şi miercuri participarea în finalele la sol şi sărituri.



În continuare, programul Campionatelor Europene de la Cluj-Napoca este următorul: vineri - finală individual compus masculin (13,00 -15,45), finală individual compus feminin (17,30-19,30), sâmbătă - finale masculin la sol, cal cu mânere, inele şi finale feminin la sărituri şi paralele (13,30-16,40), duminică - finale masculin la sărituri, paralele, bară şi finale feminin la bârnă şi sol (13,30-16,40).



La ediţia de anul trecut, de la Berna, România a cucerit două medalii de argint la masculin, ambele prin Marian Drăgulescu (sol şi sărituri), şi două de bronz la feminin, ambele prin Cătălina Ponor (sol şi bârnă).

AGERPRES (autor: Marius Ţone, editor: Mihai Ţenea)